**Μηνιαίο Ενημερωτικό Τεύχος**

**Κεντρικής Ένωσης Επιμελητηρίων Ελλάδος**

**Ιανουάριος 2025**

**ΠΙΝΑΚΑΣ ΠΕΡΙΕΧΟΜΕΝΩΝ**

[1. ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ 3](#_Toc190076105)

[Α. Ενημερωτικό Δράσης «Εξωστρέφεια Μικρομεσαίων Επιχειρήσεων» 3](#_Toc190076106)

[Β. Ενημερωτικό Δράσης «Ενίσχυση υφιστάμενων επιχειρήσεων της στρατηγικής RIS3 στην Περιφέρεια Ανατολικής Μακεδονίας και Θράκης» (Δράση RSO1.3.β) 7](#_Toc190076107)

[Γ. Ενημερωτικό Πρόγραμμα «Χρηματοδότηση για την ενίσχυση του ψηφιακού μετασχηματισμού επιχειρήσεων του κλάδου των παραστατικών Τεχνών» 12](#_Toc190076108)

[Δ. Πρόγραμμα για την ενίσχυση του παραγωγικού εξοπλισμού και του ψηφιακού μετασχηματισμού των χειροτεχνικών επιχειρήσεων 17](#_Toc190076109)

[2. ΘΕΜΑΤΑ ΧΩΡΟΤΑΞΙΑΣ – ΠΟΛΕΟΔΟΜΙΚΑ ΘΕΜΑΤΑ 19](#_Toc190076110)

[Α. Κατεδαφίσεις υποδομών και κτιρίων: Η μεθοδολογία, η διαδικασία και η εκτέλεσή τους 19](#_Toc190076111)

[3. ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΩΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) ΚΑΙ ΕΦΟΔΙΑΣΤΙΚΗΣ 22](#_Toc190076112)

[Α. Διαβούλευση του πλαισίου έκδοσης κανονιστικών αποφάσεων του Ν.4982/2022 για τα Επιχειρηματικά Πάρκα 22](#_Toc190076113)

[4. ΘΕΜΑΤΑ ΥΓΕΙΑΣ & ΑΣΦΑΛΕΙΑΣ ΣΤΗΝ ΕΡΓΑΣΙΑ 23](#_Toc190076114)

[Α. Διεθνής Οργάνωση Εργασίας: Ασφάλεια και υγεία στην εργασία 23](#_Toc190076115)

# ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ

## **Α. Ενημερωτικό Δράσης «Εξωστρέφεια Μικρομεσαίων Επιχειρήσεων»**

**Εισαγωγή**

Η δράση «Εξωστρέφεια Μικρομεσαίων Επιχειρήσεων» του ΕΣΠΑ 2021–2027, με προϋπολογισμό 200 εκατ. €, στοχεύει στην ενίσχυση του εξαγωγικού προσανατολισμού των μικρομεσαίων επιχειρήσεων, υποστηρίζοντας επενδύσεις σε σύγχρονες τεχνολογίες, αναβάθμιση προϊόντων και υπηρεσιών, βελτίωση της ανταγωνιστικότητας και διεθνούς παρουσίας μέσω συμμετοχής σε εμπορικές εκθέσεις εντός και εκτός ΕΕ.

Επιλέξιμες επιχειρήσεις & προϋποθέσεις συμμετοχής

Στη Δράση μπορούν να υποβάλλουν πρόταση υφιστάμενες μεσαίες, μικρές και πολύ μικρές επιχειρήσεις, όπως αυτές ορίζονται στη Σύσταση της Επιτροπής 2003/361/ΕΚ με ΚΑΔ Μεταποίησης και συνοδευτικών υπηρεσιών. Αναλυτικά, οι επιλέξιμοι κωδικοί αριθμοί δραστηριοτήτων (ΚΑΔ) θα ορισθούν στην αναλυτική Πρόσκληση της Δράσης.

Οι βασικές προϋποθέσεις συμμετοχής των δυνητικά ωφελούμενων επιχειρήσεων είναι οι ακόλουθες:

* Να πραγματοποιήσουν επένδυση αποκλειστικά σε μία Κατηγορία Περιφέρειας
* Να έχουν τουλάχιστον δύο (2) πλήρεις κλεισμένες διαχειριστικές χρήσεις πριν την ημερομηνία ηλεκτρονικής υποβολής της αίτησης χρηματοδότησης
* Να δραστηριοποιούνται ουσιωδώς (Κύριος ΚΑΔ ή ΚΑΔ μεγαλύτερων εσόδων) σε έναν (1) επιλέξιμο ΚΑΔ δραστηριότητας, πριν την ημερομηνία ηλεκτρονικής υποβολής της αίτησης χρηματοδότησης ο οποίος αφορά σε προϊόντα που η επιχείρηση επιθυμεί να προωθήσει μέσω της συμμετοχής της στις εμπορικές εκθέσεις
* Να διαθέτουν τον/τους επιλέξιμο/ους ΚΑΔ επένδυσης της παρούσας πρόσκλησης πριν την ημερομηνία ηλεκτρονικής υποβολής της αίτησης χρηματοδότησης
* Να αναπτύσσουν ήδη εξαγωγική δραστηριότητα με ποσοστό τουλάχιστον 2% του ετήσιου κύκλου εργασιών να προέρχεται από εξαγωγές προϊόντων που παράγουν/μεταποιούν ή προτίθενται να αναπτύξουν εξαγωγική δραστηριότητα εντός του χρόνου υλοποίησης του σχεδίου.
* Να έχουν μία (1) τουλάχιστον ΕΜΕ εξαρτημένης εργασίας το ημερολογιακό έτος που προηγείται της υποβολής της αίτησης χρηματοδότησης. Τούτο θα επιβεβαιώνεται βάσει των δηλωθέντων στοιχείων που τηρούνται για την επιχείρηση αυτή στο πληροφοριακό σύστημα ΕΡΓΑΝΗ.
* Να λειτουργούν νόμιμα και μην έχει γίνει έναρξη εργασιών για το επενδυτικό σχέδιο πριν την υποβολή της αίτησης χρηματοδότησης

**Είδος και ύψος Ενίσχυσης**

* Ο ελάχιστος προϋπολογισμός κάθε επενδυτικού σχεδίου είναι 80.000,00€.
* Ο συνολικός επιχορηγούμενος προϋπολογισμός του επενδυτικού σχεδίου δεν δύναται να υπερβαίνει τον υψηλότερο κύκλο εργασιών που επετεύχθη σε μία από τις τρεις (ή λιγότερες εφόσον η επιχείρηση δεν διαθέτει για τρεις) διαχειριστικές περιόδους του έτους που προηγείται της υποβολής της αίτησης χρηματοδότησης με ανώτατο όριο ενίσχυσης το ποσό των 200.000€.
* Ποσά που υπερβαίνουν το ανώτατο όριο θεωρούνται 100% ιδιωτική συμμετοχή, χωρίς να επιχορηγούνται.
* Οι ενισχύσεις της Δράσης παρέχονται βάσει του Κανονισμού (ΕΕ) 2023/2831 (De Minimis) και το ποσοστό επιχορήγησης ανέρχεται σε 40% με ιδιωτική συμμετοχή 60%, ενώ μπορεί να αυξηθεί έως 60% για επιχειρήσεις που επιτύχουν αύξηση εξαγωγών κατά τουλάχιστον 20%. Η προσαύξηση της επιχορήγησης υπολογίζεται κλιμακωτά, ανάλογα με το ποσοστό αύξησης των εξαγωγών, φτάνοντας έως και το 20% για εξαγωγική δραστηριότητα άνω του 8%. Για επιχειρήσεις χωρίς εξαγωγική δραστηριότητα, η προσαύξηση ισχύει για μικρότερα ποσοστά εξαγωγών.

**Διάρκεια υλοποίησης**

Ως ημερομηνία έναρξης επιλεξιμότητας δαπανών ορίζεται η ημερομηνία υποβολής της αίτησης χρηματοδότησης. Η μέγιστη διάρκεια ολοκλήρωσης του φυσικού και οικονομικού αντικειμένου του επενδυτικού σχεδίου δεν μπορεί να υπερβαίνει τους είκοσι τέσσερεις (24) μήνες, από την ημερομηνία έκδοσης της Απόφασης Ένταξης.

**Επιλέξιμες Δαπάνες**

| **Κατηγορίες Δαπάνης** | **Ενδεικτικό Μέγιστο Όριο** |
| --- | --- |
| 1. Δαπάνες Προσωπικού |  |
| Μισθολογικό κόστος νεοπροσλαμβανόμενου (έως 1 ΕΜΕ) | Μέχρι 17.000€ Με χρήση της κοινής στήριξης (άρθρο 25 ΚΑΝ ΕΕ 1060/) |
| 1. Δαπάνες Εξοπλισμού |  |
| Παραγωγικός & Μηχανολογικός Εξοπλισμός | Από 20%-50% του επιχορηγούμενου Π/Υ |
| Εξοπλισμός για την προστασία του περιβάλλοντος και εξοικονόμησης ενέργειας | Έως 20% του επιχορηγούμενου Π/Υ |
| Ψηφιακός Εξοπλισμός Γραφείου |  |
| 1. Δαπάνες για παροχή Υπηρεσιών |  |
| Κόστος συμβουλευτικών υπηρεσιών που παρέχονται από εξωτερικούς συμβούλους (π.χ. έρευνα αγοράς για τον εντοπισμό ευκαιριών σε ξένες αγορές) | Έως 3% του επιχορηγούμενου Π/Υ |
| Υπηρεσίες προμήθειας/χρήσης Λογισμικού υπό καθεστώς «Software as a Service”, “cloud computing” η άλλο παρεμφερές αυτού | Έως 20% του επιχορηγούμενου Π/Υ |
| Δαπάνες παροχής υπηρεσιών μελετών ανάπτυξης προϊόντων ή/και διεργασιών | Έως 40% του επιχορηγούμενου Π/Υ |
| Πιστοποίηση υπηρεσιών & διαδικασιών σύμφωνα με εθνικά, εναρμονισμένα και ως και λοιπά ευρωπαϊκά και διεθνή προϊόντα | Έως 3 πιστοποιητικά και έως 3.000€ / πιστοποιητικό |
| Υπηρεσίες Σχεδιασμού Συσκευασίας – Ετικέτας - Branding | Έως 10% του επιχορηγούμενου Π/Υ |
| Πνευματική ιδιοκτησία – Ευρεσιτεχνίες – Μεταφορά τεχνογνωσίας | Έως 40% του επιχορηγούμενου Π/Υ |
| 06. Δαπάνες Λογισμικού |  |
| Λογισμικό για:   * Ανάπτυξη ηλεκτρονικού καταστήματος (e-shop) με δυνατότητα διεθνών πωλήσεων * Ενσωμάτωση συστημάτων ηλεκτρονικών πληρωμών για διεθνείς συναλλαγές * Λογισμικό CRM για διαχείριση πελατειακών σχέσεων σε διεθνές επίπεδο * Συμμετοχή σε ψηφιακές πλατφόρμες B28 καθώς και δικαιώματα χρήσης (licenses) προγραμμάτων λογισμικού | Έως 60% του επιχορηγούμενου Π/Υ |
| 07. Δαπάνες Προβολής, Προώθησης & Δικτύωσης | Έως 40% του επιχορηγούμενου Π/Υ |
| Συμμετοχή σε Επαγγελματικές εκθέσεις στην Ελλάδα και στο εξωτερικό | Έως 15.000€ |
| Λοιπές Δαπάνες Προβολής – Προώθησης και δικτύωσης | Έως 10% του επιχορηγούμενου Π/Υ |
| 09. Έμμεσες Δαπάνες | Υποχρεωτική Κατηγορία |
| Έμμεσες Δαπάνες 7% επί των επιλέξιμων άμεσων δαπανών του επενδυτικού σχεδίου | (Άρθρο 54, Καν. 1060/2011)  Με χρήση κοινής στήριξης (άρθρο 25 ΚΑΝ ΕΕ 1060/2021) |

**Υποβολή και Αξιολόγηση αιτήσεων χρηματοδότησης**

Οι αιτήσεις χρηματοδότησης θα υποβάλλονται μόνον ηλεκτρονικά χωρίς την προσκόμιση φυσικού φάκελου δικαιολογητικών μέσω του Ολοκληρωμένου Πληροφοριακού Συστήματος Διαχείρισης Κρατικών Ενισχύσεων (ΟΠΣΚΕ).

Η προθεσμία και ο τρόπος υποβολής, τα απαιτούμενα δικαιολογητικά, οι υποχρεώσεις των δικαιούχων καθώς και οι λοιποί όροι υλοποίησης θα περιγραφούν στην Αναλυτική Πρόσκληση της Δράσης.

Κατά τον έλεγχο και την αξιολόγηση των αιτήσεων θα γίνουν διασταυρώσεις μέσω Εθνικών Βάσεων Δεδομένων (ΑΑΔΕ, ΕΡΓΑΝΗ), ώστε να επαληθευθεί η ακρίβεια των στοιχείων που περιέχονται σε αυτές και να αποφευχθούν φαινόμενα απάτης σε βάρος του ενωσιακού προϋπολογισμού. Η μεθοδολογία που θα εφαρμοστεί για την αξιολόγηση της δράσης είναι η Συγκριτική Αξιολόγηση. Αρχικά θα διενεργείται έλεγχος προϋποθέσεων συμμετοχής και στη συνέχεια θα βαθμολογούνται βάσει κριτηρίων που θα ορισθούν στην αναλυτική Πρόσκληση και στα αντίστοιχα παραρτήματα αυτής.

Ενδεικτικά, δύνανται να περιλαμβάνονται τα ακόλουθα:

* η περιγραφή, σαφήνεια, πληρότητα και βιωσιμότητα του επενδυτικού σχεδίου
* η μεταβολή του Κύκλου Εργασιών, οι πωλήσεις αγαθών και υπηρεσιών εξωτερικού και η λειτουργική Κερδοφορία
* το επίπεδο υπάρχουσας διεθνούς παρουσίας/εμπειρίας
* η επάρκεια των εταιρικών υποδομών και ανθρωπίνων πόρων για την εξυπηρέτηση των διεθνών πωλήσεων/δραστηριοτήτων
* το ύψος του επιχορηγούμενου προϋπολογισμού της προτεινόμενης επένδυσης σε σχέση με τον Κύκλο Εργασιών της επιχείρησης
* η εξασφάλιση Ιδιωτικής Συμμετοχής με βαθμολόγηση της διαθεσιμότητας των Κεφαλαίων των εταίρων / μετόχων
* η ρεαλιστικότητα του χρονοδιαγράμματος υλοποίησης.

**Η περίοδος υποβολών των αιτήσεων χρηματοδότησης θα οριστεί στην Υπουργική Απόφαση της Αναλυτικής Πρόσκλησης**

## **Β. Ενημερωτικό Δράσης «Ενίσχυση υφιστάμενων επιχειρήσεων της στρατηγικής RIS3 στην Περιφέρεια Ανατολικής Μακεδονίας και Θράκης» (Δράση RSO1.3.β)**

**Εισαγωγή**

Η Περιφέρεια Ανατολικής Μακεδονίας και Θράκης (Π-ΑΜΘ) αντιμετωπίζει μια κατάσταση με χαμηλή παραγωγικότητα και περιορισμένες επενδύσεις σε καινοτόμους τομείς, οι οποίοι σχετίζονται με την Εθνική Στρατηγική Έξυπνης Εξειδίκευσης RIS3. Στόχος αυτής της Δράσης είναι να ενισχύσει τις επιχειρήσεις της περιοχής που δραστηριοποιούνται σε τομείς της ΕΣΕΕ, όπως η βιομηχανία, ο τουρισμός, η Αγροδιατροφή, η υγεία, η κυκλική οικονομία, οι μεταφορές, η ενέργεια και οι ψηφιακές τεχνολογίες. Οι επιχειρήσεις αυτές πρέπει να έχουν το μεγαλύτερο μέρος των εσόδων τους από έναν από αυτούς τους τομείς, και η Δράση θα τις βοηθήσει να αναπτύξουν νέες καινοτόμες ιδέες ή να βελτιώσουν τα προϊόντα και τις υπηρεσίες τους. Στόχος είναι να γίνουν πιο ανταγωνιστικές, να αυξήσουν την εξωστρέφειά τους και να ενισχύσουν τη θέση τους στην ελληνική και διεθνή αγορά. Η συνολική δημόσια χρηματοδότηση για αυτές τις επενδύσεις ανέρχεται σε 30.000.000 ευρώ.

**Επιλέξιμοι δικαιούχοι & προϋπολογισμός**

Δικαιούχοι για τη χρηματοδότηση της παρούσας πρόσκλησης είναι **υφιστάμενες μικρές, πολύ μικρές και μεσαίες επιχειρήσεις (ΜΜΕ),** οι οποίες πληρούν τα εξής κριτήρια:

1. Πριν από την ημερομηνία ηλεκτρονικής υποβολής της αίτησης χρηματοδότησης, πρέπει να έχουν ολοκληρώσει τουλάχιστον **δύο πλήρεις διαχειριστικές χρήσεις.**
2. Η επιχείρηση πρέπει να δραστηριοποιείται ουσιωδώς σε τομείς της στρατηγικής RIS3 (Εθνική Στρατηγική Έξυπνης Εξειδίκευσης). Συγκεκριμένα, πρέπει να έχει κατά το προηγούμενο έτος το μεγαλύτερο μέρος των εσόδων της από έναν ή περισσότερους Κωδικούς Αριθμούς Δραστηριότητας (ΚΑΔ) που περιλαμβάνονται στο Παράρτημα 1: Επιλέξιμοι τομείς δραστηριότητας.
3. Η επένδυση που θα υποβληθεί πρέπει να αφορά σε τουλάχιστον έναν από τους επιλέξιμους ΚΑΔ του Παραρτήματος 1: Επιλέξιμοι τομείς δραστηριότητας. Η επιχείρηση δεν υποχρεούται να διαθέτει τον ΚΑΔ επένδυσης κατά την υποβολή της αίτησης, αλλά θα πρέπει να τον διαθέτει πριν από την πρώτη εκταμίευση της χρηματοδότησης.

**Είδος και ύψος Ενίσχυσης**

Οι επιχορηγήσεις που μπορούν να λάβουν οι επιχειρήσεις κυμαίνονται ανάλογα με τον τύπο του καθεστώτος ενίσχυσης που επιλέγουν.

* **Από 50.000€ έως και 600.000€ Καν. ΕΕ 2831/2023 (De Minimis)**
* **Από 300.000€ έως και 1.000.000€ Καν. ΕΕ 651/20214 (Γ.Α.Κ.)**

Η δημόσια χρηματοδότηση καλύπτει το **50% του επιχορηγούμενου προϋπολογισμού για** κάθε πράξη.

Το ύψος του επιχορηγούμενου προϋπολογισμού της πράξης **δεν μπορεί να υπερβαίνει τον υψηλότερο κύκλο εργασιών προσαυξημένο κατά 20%** που επετεύχθη σε μια από τις πλήρεις κλεισμένες διαχειριστικές χρήσεις πριν την ημερομηνία προκήρυξης της πρόσκλησης (2022 ή 2023).

**Διάρκεια υλοποίησης**

Ως ημερομηνία λήξης της προθεσμίας επιλεξιμότητας των δαπανών ορίζεται η καταληκτική ημερομηνία ολοκλήρωσης της πράξης, ήτοι είκοσι τέσσερις **(24) μήνες** από την ημερομηνία έκδοσης της Απόφασης Έγκρισης Αποτελεσμάτων Αξιολόγησης. Σε περίπτωση που η προθεσμία λήγει σε μη εργάσιμη ημέρα, αυτή παρατείνεται μέχρι την πρώτη επόμενη εργάσιμη ημέρα.

**Επιλέξιμες Δαπάνες**

Οι επιλέξιμες δαπάνες για τα δύο καθεστώτα ενίσχυσης (de minimis και ΓΑΚ) περιλαμβάνουν τις εξής κατηγορίες:

**Επενδυτικές δαπάνες**

Οι επενδυτικές δαπάνες αφορούν την αγορά άυλων (όπως λογισμικό, δικαιώματα πνευματικής ιδιοκτησίας) και ενσωμάτων (όπως εξοπλισμός, κτήρια, μηχανήματα) στοιχείων ενεργητικού. Αυτές οι δαπάνες πρέπει να πληρούν τις εξής προϋποθέσεις:

* Να χρησιμοποιούνται αποκλειστικά στην επιχείρηση.
* Να έχουν αποσβέσιμο χαρακτήρα.
* Να έχουν αγοραστεί από τρίτους (ισχύει μόνο για το καθεστώς ΓΑΚ).
* Να παραμείνουν συνδεδεμένες με το έργο για τουλάχιστον τρία χρόνια από την ολοκλήρωσή τους.

**Δαπάνες για συμβουλευτικές και υποστηρικτικές υπηρεσίες**

Αυτές οι δαπάνες αφορούν υπηρεσίες που προσφέρονται στην επιχείρηση για την υποστήριξή της στην ανάπτυξη νέων προϊόντων, υπηρεσιών ή τη βελτίωση της παραγωγικότητάς της.

**Συμμετοχή σε εκθέσεις**

Οι δαπάνες που συνδέονται με τη συμμετοχή σε εκθέσεις, οι οποίες μπορούν να ενισχύσουν την εξωστρέφεια και την προβολή της επιχείρησης.

Οι δαπάνες που θα ζητηθούν για χρηματοδότηση πρέπει να ανήκουν σε μία από αυτές τις κατηγορίες και να συνδέονται με το προτεινόμενο έργο. Κατά την υποβολή της αίτησης χρηματοδότησης, **οι δικαιούχοι θα πρέπει να επιλέξουν το χρηματοδοτικό καθεστώς ενίσχυσης, το οποίο μπορεί να είναι είτε το Καν. ΕΕ 651/2014 (ΓΑΚ) είτε το Καν. ΕΕ 2831/2023 (de minimis)**. Η επιλογή του καθεστώτος ενίσχυσης είναι υποχρεωτική κατά την αίτηση και δεν μπορεί να αλλάξει σε μεταγενέστερο στάδιο.

|  |  |  |
| --- | --- | --- |
| **Κατηγορίες/Υποκατηγορίες δαπανών** | **Καν. ΕΕ 2831/2023**  **(de minimis) Επισημάνσεις/Όρια** | **Καν. ΕΕ 651/2014**  **(ΓΑΚ) Επισημάνσεις/Όρια** |
| **01. Δαπάνες προσωπικού** | **Με χρήση της κοινής στήριξης (άρθρο 25 Καν. ΕΕ 1060/2021)** |  |
| **01.09. Πλήρες Μισθολογικό Κόστος Νεοπροσλαμβανόμενου Προσωπικού** | Έως 20% επιχορηγούμενου προϋπολογισμού και μέχρι 45.000€. (Νέο προσωπικό από 1 έως 3 ΕΜΕ). Έως 15.000€ ανά ΕΜΕ | - |
| **02. Δαπάνες Εξοπλισμού, Μεταφορικών Μέσων & Οργάνωση** |  |  |
| **02.05. Εξοπλισμός για την προστασία του Περιβάλλοντος και Εξοικονόμηση Ενέργειας** | Έως 40% επιχορηγούμενου προϋπολογισμού | Άρθρο 14 ΓΑΚ. Έως 40% επιχορηγούμενου προϋπολογισμού |
| **02.06. Λοιπός Εξοπλισμός επιχείρησης** | Έως 5% του επιχορηγούμενου προϋπολογισμού | Άρθρο 14 ΓΑΚ. Έως 5% επιχορηγούμενου προϋπολογισμού |
| **02.19. Ψηφιακός εξοπλισμός γραφείου** | Έως 20% του επιχορηγούμενου προϋπολογισμού | Άρθρο 14 ΓΑΚ. Έως 20% του επιχορηγούμενου προϋπολογισμού |
| **02.20. Παραγωγικός & Μηχανολογικός Εξοπλισμός** | Έως 100% του επιχορηγούμενου προϋπολογισμού | Άρθρο 14 ΓΑΚ. Έως 100% του επιχορηγούμενου προϋπολογισμού |
| **02.24. Ηλεκτρικά Μεταφορικά Μέσα (επαγγελματικής ή μικτής χρήσης έως εννέα (9) θέσεων)** | Έως 40% του επιχορηγούμενου προϋπολογισμού  και έως 50.000€ | Άρθρο 14 ΓΑΚ. Έως 40% του  επιχορηγούμενου προϋπολογισμού και έως 50.000€. |
| **03.Δαπάνες για κτίρια, γήπεδα, εγκαταστάσεις & Περιβάλλοντα Χώρο** | Με χρήση της κοινής στήριξης (άρθρο 25 Καν. ΕΕ 1060/2021) |  |
| **03.13. Κτίρια, εγκαταστάσεις και περιβάλλων χώρος** | Έως 60% του επιχορηγούμενου προϋπολογισμού | Άρθρο 14 ΓΑΚ. Έως 60% του επιχορηγούμενου προϋπολογισμού |
| **04. Δαπάνες για Παροχή Υπηρεσιών** |  |  |
| **04.08. Δαπάνες υποβολής της αίτησης χρηματοδότησης** | Έως 2.000€ | - |
| **04.11. Συμβουλευτική υποστήριξη για την παρακολούθηση της υλοποίησης του επενδυτικού σχεδίου** | Έως 4% του επιχορηγούμενου προϋπολογισμού  και έως 8.000€ | Άρθρο 18 ΓΑΚ. Έως 4% του  επιχορηγούμενου προϋπολογισμού και έως 10.000€. |
| **04.17. Υπηρεσίες εγκατάστασης, παραμετροποίησης**  **Λογισμικού/Εφαρμογών - Εκπαίδευση χρηστών** | Έως 8% του επιχορηγούμενου προϋπολογισμού  για λογισμικά της 04.18 και έως 12% για λογισμικά της 06.07 | Άρθρο 14 ΓΑΚ. Έως 40% του επιχορηγούμενου προϋπολογισμού της υποκατηγορίας 06.07 |
| **04.18. Υπηρεσίες προμήθειας/χρήσης Λογισμικού υπό καθεστώς «Software as a Service», «cloud computing» ή άλλο παρεμφερές αυτού** | Έως 20% του επιχορηγούμενου προϋπολογισμού | - |
| **04.25. Πιστοποίηση υπηρεσιών & διαδικασιών σύμφωνα με εθνικά, εναρμονισμένα καθώς και λοιπά ευρωπαϊκά και διεθνή πρότυπα** | Έως 3 πιστοποιητικά και έως 3.000€ / πιστοποιητικό | Άρθρο 14 ΓΑΚ. Έως 3 πιστοποιητικά και έως 3.000€ / πιστοποιητικό |
| **04.26. Υπηρεσίες Σχεδιασμού Συσκευασίας–Ετικέτας– Branding** | Έως 5% του επιχορηγούμενου προϋπολογισμού  και έως 20.000€ | Άρθρο 18 ΓΑΚ. Έως 5% του επιχορηγούμενου προϋπολογισμού και έως 20.000€ |
| **06. Δαπάνες Λογισμικού** | **Έως 30% του επιχορηγούμενου προϋπολογισμού** |  |
| **06.07. Λογισμικό και δικαιώματα χρήσης (licenses) προγραμμάτων λογισμικού** | Έως 30% του επιχορηγούμενου προϋπολογισμού | Άρθρο 14 ΓΑΚ. Έως 30% του  επιχορηγούμενου προϋπολογισμού. Άυλα στοιχεία ενεργητικού |
| **07. Δαπάνες Προβολής, Προώθησης & Δικτύωσης** | **Έως 20% του επιχορηγούμενου προϋπολογισμού** |  |
| **07.02. Αναβάθμιση υπάρχουσας ιστοσελίδας** | Έως 2.500€ | - |
| **07.04. Δαπάνες συμμετοχής ΜΜΕ σε εμπορικές εκθέσεις** | Έως 5.000€ / έκθεση | Άρθρο 19 ΓΑΚ. Έως 5.000€ / έκθεση |
| **07.05. Δημιουργία νέας ιστοσελίδας** | Έως 3.000€ | Άρθρο 14 ΓΑΚ. Έως 3.000€ |
| **09. Έμμεσες Δαπάνες** |  |  |
| **09.01. Έμμεσες Δαπάνες (7% επί των επιλέξιμων άμεσων δαπανών της πράξης)** | Υποχρεωτική κατηγορία.  Άρθρο 54, Καν. 1060/2021) | - |

Δαπάνες που πραγματοποιούνται **πριν από τον χρόνο ηλεκτρονικής υποβολής της αίτησης χρηματοδότησης** (ακόμα και αν έχει εκδοθεί προτιμολόγιο ή σύμβαση που δεν έχει τιμολογηθεί) δεν είναι επιλέξιμες και θα έχουν ως αποτέλεσμα:

* **την απένταξη του συνόλου του έργου σε περίπτωση επένδυσης με καθεστώς ενίσχυσης ΓΑΚ (651/2014).**
* **την περικοπή της δαπάνης σε περίπτωση επένδυσης με de minimis**

**Βαθμολογούμενα Κριτήρια Αξιολόγησης**

|  |  |  |
| --- | --- | --- |
| **Α/Α** | **Περιγραφή κριτηρίων** | **Μέγιστος Βαθμός** |
| **1** | **Εξασφάλιση ιδιωτικής συμμετοχής πράξης** | **30** |
| **2** | **Αριθμός εργαζομένων δικαιούχου (ΕΜΕ μισθωτής εργασίας)** | **20** |
| **3** | **Λειτουργική κερδοφορία δικαιούχου (Κέρδη προ τόκων, φόρων και αποσβέσεων-EBITDA)** | **20** |
| **4** | **Αρτιότητα, πληρότητα και βιωσιμότητα πράξης** | **20** |
| **5** | **Ευρεσιτεχνία/πατέντα** | **10** |

Για να θεωρηθεί παραδεκτή μια αίτηση χρηματοδότησης θα πρέπει:

1. Να συγκεντρώσει συνολική βαθμολογία μεγαλύτερη των 50 μονάδων
2. Να μην λάβει στο κριτήριο 1 «εξόφληση ιδιωτικής συμμετοχής πράξης» βαθμολογία 0 μονάδων
3. Να λάβει στο κριτήριο 4 «αρτιότητα, πληρότητα και βιωσιμότητα πράξης» βαθμολογία μεγαλύτερη των 10 μονάδων

**Περίοδος και διαδικασία υποβολής επενδυτικών σχεδίων**

Η Δράση υλοποιείται σε όλα τα στάδια μέσω του Ολοκληρωμένου Πληροφοριακού Συστήματος Κρατικών Ενισχύσεων (Ο.Π.Σ.Κ.Ε.), η πρόσβαση στο οποίο δίνεται στους δικαιούχους των ενισχύσεων μέσω της ιστοσελίδας (www.opske.gr) και στο οποίο υποχρεωτικά οι δικαιούχοι των ενισχύσεων υποβάλλουν το σύνολο των αιτημάτων προς την ΕΥΔ Π-ΑΜΘ/ΕΦΕΠΑΕ (π.χ. αιτήματα υποβολών, ενστάσεις, αιτήματα ελέγχου, αιτήματα τροποποίησης κ.λπ.). Οι οριστικά υποβληθείσες αιτήσεις χρηματοδότησης, όπως τεκμηριώνεται από την ημερομηνία/ώρα ηλεκτρονικής υποβολής (οριστικοποίησης) στο ΟΠΣΚΕ, αξιολογούνται συγκριτικά.

**Έναρξη υποβολής αιτήσεων: 10-02-2025 ώρα 13:00**

**Λήξη υποβολής αιτήσεων: 10-04-2025 ώρα 15:00**

## **Γ. Ενημερωτικό Πρόγραμμα «Χρηματοδότηση για την ενίσχυση του ψηφιακού μετασχηματισμού επιχειρήσεων του κλάδου των παραστατικών Τεχνών»**

**Εισαγωγή**

Το Πρόγραμμα «Χρηματοδότηση για την ενίσχυση του ψηφιακού μετασχηματισμού επιχειρήσεων του Κλάδου των Παραστατικών Τεχνών» έχει ως κύριο στόχο την υποστήριξη των επιχειρήσεων του κλάδου, προκειμένου να υλοποιήσουν επενδύσεις σε υποδομές και τεχνογνωσία για την ανάπτυξη και διάχυση ψηφιακού, ξενόγλωσσου και εξαγώγιμου περιεχομένου. Μέσω αυτής της πρωτοβουλίας, οι επιχειρήσεις του κλάδου θα μπορέσουν να ανταπεξέλθουν στις σύγχρονες προκλήσεις και να ενσωματωθούν πλήρως στον ψηφιακό μετασχηματισμό που επηρεάζει συνολικά την οικονομία. Ο προϋπολογισμός του προγράμματος ανέρχεται σε **6.245.650 ευρώ**, με στόχο τη στήριξη και ανάπτυξη της ψηφιακής παρουσίας των επιχειρήσεων στον τομέα των παραστατικών τεχνών.

**Επιλέξιμοι δικαιούχοι & προϋπολογισμός**

Στο πλαίσιο του Προγράμματος, οι δικαιούχοι ενισχύσεων είναι **υφιστάμενες Μικρές και Πολύ Μικρές** Επιχειρήσεις που πληρούν τα εξής κριτήρια:

1. Έχουν έδρα ή υποκατάστημα στην Ελληνική Επικράτεια και διαθέτουν ελληνικό ΑΦΜ.
2. Έχουν τουλάχιστον μία (1) πλήρη κλεισμένη διαχειριστική χρήση, δηλαδή **να έχουν κάνει έναρξη πριν την 01/01/2023.**
3. Δραστηριοποιούνται ουσιωδώς (Κύριος Κωδικός Δραστηριότητας ή Κωδικός Δραστηριότητας με τα μεγαλύτερα έσοδα) στον κλάδο που αντιστοιχεί σε έναν από τους επιλέξιμους Κωδικούς Δραστηριότητας (ΚΑΔ).
4. Διαθέτουν τον/τους επιλέξιμους ΚΑΔ επένδυσης πριν τις 03/04/2023.
5. Υποβάλλουν επενδυτικό σχέδιο με επιχορηγούμενο προϋπολογισμό που δεν υπερβαίνει το τριπλάσιο του υψηλότερου κύκλου εργασιών που επιτεύχθηκε σε μία από τις τρεις (ή λιγότερες αν η επιχείρηση δεν διαθέτει τρεις) τελευταίες κλεισμένες διαχειριστικές περιόδους πριν την υποβολή της αίτησης χρηματοδότησης.

Τα έργα που θα προταθούν προς ενίσχυση στο πλαίσιο του Προγράμματος μπορούν να έχουν επιχορηγούμενο προϋπολογισμό από **5.000,00 € έως 30.000,00 €** Το ποσοστό ενίσχυσης του επενδυτικού σχεδίου για το σύνολο των επιλέξιμων δαπανών στο πλαίσιο της παρούσας αναλυτικής πρόσκλησης είναι **70% του Επιχορηγούμενου Προϋπολογισμού** και έχει τη μορφή μη επιστρεπτέας επιχορήγησης, η οποία καλύπτει μέρος των επιλέξιμων προς ενίσχυση δαπανών.

**Διάρκεια υλοποίησης**

Ως ημερομηνία έναρξης επιλεξιμότητας δαπανών ορίζεται η ημερομηνία δημοσίευσης της παρούσας Πρόσκλησης του Προγράμματος. Η προθεσμία ολοκλήρωσης των χρηματοδοτούμενων επενδύσεων δεν μπορεί να υπερβαίνει τους **εννιά (9) μήνες από την ημερομηνία έκδοσης της απόφασης Ένταξης.**

**Επιλέξιμες Δαπάνες**

Οι επιλέξιμες δαπάνες λαμβάνουν ενίσχυση με τη μορφή της επιχορήγησης και αφορούν τις ακόλουθες κατηγορίες:

| **Κατηγορίες Δαπάνης** | **Δαπάνη** | **Όρια Δαπανών** | |
| --- | --- | --- | --- |
| 1. Δαπάνες Εξοπλισμού, μεταφορικών μέσων και οργάνων | | | | |
| 1.1 Προμήθεια νέων σύγχρονων μηχανημάτων και λοιπού εξοπλισμού | - Συστήματα ψηφιακής προσβολής  - Εξοπλισμός ψηφιοποίησης (σαρωτές, φωτογραφικές μηχανές, κάμερες)  - Εξοπλισμός δημιουργίας ψηφιακών μουσειοσκευών  - Εξοπλισμός εικονικής & επαυξημένης πραγματικότητας  - Διαδραστικοί πίνακες και τηλεχειριστήριο παρουσίασης | Έως 100% του επιχορηγούμενου προϋπολογισμού | |
| 1.2. Ψηφιακός εξοπλισμός γραφείου | - Φορητοί ή σταθεροί ηλεκτρονικοί υπολογιστές  - Συσκευές ήχου (ηχεία, ηχεία συνεδριάσεων με μικρόφωνο, ακουστικά με μικρόφωνο)  - Εξοπλισμός εξυπηρετητών (servers) που συνοδεύουν τη λειτουργία εφαρμογών εντός της επιχείρησης με τα συνοδευτικά στοιχεία τους και το απαιτούμενο λειτουργικό σύστημα | Έως 20% του επιχορηγούμενου προϋπολογισμού | |
| 1. Δαπάνες Λογισμικού | | | | |
| 2.1. Λογισμικό και δικαιώματα χρήσης  (licenses) προγραμμάτων λογισμικού | - Λογισμικό video game design & development  - Λογισμικό graphic design και επεξεργασίας εικόνας  - Λογισμικό υποστήριξης υποτιτλισμού  - Λογισμικά ανάπτυξης ψηφιακών πολιτιστικών προϊόντων και υπηρεσιών  - Εφαρμογές επεξεργασίας 3D μοντέλων – Εφαρμογές σχεδίασης – CAD  - Λογισμικό ψηφιοποίησης πολιτιστικών εκδηλώσεων και δράσεων  - Λογισμικό ψηφιακού αρχείου παρεχόμενου πολιτιστικού προϊόντος  - Λογισμικό διάθεσης ψηφιακού περιεχομένου σε συνεχή ροή (streaming) | **έως 100% του Επιχορηγούμενου**  **Προϋπολογισμού** | |
| 2.2. Προμήθεια εφαρμογών για τη βελτιστοποίηση της παραγωγής, της παροχής υπηρεσιών και των διαδικασιών διοίκησης | - Εφαρμογή προστασίας χρηστών και συσκευών από ιούς ή κυβερνοεπιθέσεις  - Λογισμικό αποθήκευσης δεδομένων σε υπολογιστικό νέφος (cloud)  -Λογισμικά διαχείρισης επιχειρησιακών διαδικασιών και πόρων (ERP, CRM, HRMS κ.λπ.) | **έως 60% του Επιχορηγούμενου**  **Προϋπολογισμού** | |
| 2.3. Κατασκευή ιστοσελίδας, e-shop, mobile εφαρμογών ως πάγια στοιχεία | - Ανάπτυξη/ Αναβάθμιση ιστοσελίδας (θα λειτουργεί σε 2 γλώσσες καθώς και σε περιβάλλον κινητών συσκευών – mobile responsive ή dedicated mobile version) | Έως 2.500,00€ | Έως 100% του Επιχορηγούμενου Προϋπολογισμού |
| -Ανάπτυξη και διαχείριση ηλεκτρονικού καταστήματος eshop (θα λειτουργεί σε 2 γλώσσες καθώς και σε περιβάλλον κινητών συσκευών – mobile responsive ή dedicated mobile version και θα συνοδεύεται από τα εξής λογισμικά: παραγγελιοληψίας, αποθήκης και ηλεκτρονικών πληρωμών. Επίσης θα πρέπει να είναι προσβάσιμο από τα άτομα με ειδικές ανάγκες) | Έως 5.000,00€ |
| -Ανάπτυξη εφαρμογών για έξυπνες κινητές συσκευές (πχ smartphones, tablets) | Έως 10.000,00€ |
| 1. Δαπάνες για Παροχή Υπηρεσιών | | | | |
| 3.1. Δαπάνες για συμβουλευτικές και Δαπάνες για συμβουλευτικές και ισοδύναμες υποστηρικτικές  Υπηρεσίες χρησιμοποιούμενες  αποκλειστικά για την πράξη | - Υπηρεσίες live streaming  - Υπηρεσίες ψηφιοποίησης (πολιτιστικών εκδηλώσεων,καλλιτεχνικού υλικού & κινηματογραφικών παραγωγών)  - Γραφιστικές υπηρεσίες  - Υπηρεσίες εκκαθάρισης και καταγραφής πνευματικών δικαιωμάτων  - Υπηρεσίες μετάφρασης, μεταγλώττισης και εκφώνησης, υποτιτλισμού θεατρικών παραστάσεων και όπερας  - Υπηρεσίες web design ανάπτυξης ψηφιακών δραστηριοτήτων και εκπαιδευτικών προγραμμάτων  - Ψηφιακές υπηρεσίες με τη χρήση εικονικής και επαυξημένης πραγματικότητας  - Ανάπτυξη ψηφιακού υλικού προσβάσιμου από ΑμεA | έως 50% του  Επιχορηγούμενου  Προϋπολογισμού | |
| 3.1.1 Υπηρεσίες προμήθειας/χρήσης λογισμικού υπό καθεστώς «ως υπηρεσία» (πχ “SaaS”, “CaaS”) για την λειτουργία του γραφείου, την ψηφιακή ασφάλεια και τη βελτιστοποίηση της παραγωγής, της παροχής υπηρεσιών, των υποστηρικτικών διαδικασιών των διαδικασιών της επιχείρησης | - Εφαρμογές διαχείρισης επιχειρησιακών πόρων – ERP  - Εφαρμογές Διαχείρισης Πελατών – CRM  - Εφαρμογές Διαχείρισης Ανθρωπίνων Πόρων και Μισθοδοσίας  - Εφαρμογές αυτοματοποιημένης εξυπηρέτησης πελατών – Chatbot  - Εφαρμογές ψηφιακής τιμολόγησης συναλλαγών (για πελάτες ή/και για συνεργάτες/προμηθευτές)  - Εφαρμογές επεξεργασίας κειμένων, παρουσιάσεων, δεδομένων, email, ημερολογίου  - Εφαρμογές επεξεργασίας αρχείων pdf  - Εφαρμογές γραφιστικής ή επεξεργασίας εικόνας  - Εφαρμογές επεξεργασίας 3D μοντέλων – Εφαρμογές σχεδίασης – CAD  - Εφαρμογές τηλεδιάσκεψης για επαγγελματική χρήση  - Εφαρμογή προστασίας χρηστών και συσκευών από ιούς ή κυβερνοεπιθέσεις  - Εφαρμογές διαχείρισης τείχους προστασίας – Firewall  - Συστήματα τιμολόγησης και εμπορικής διαχείρισης  - Λογισμικό αποθήκευσης δεδομένων σε υπολογιστικό νέφος (cloud)  - Λογισμικό ψηφιακού αρχείου – Data Management Software | έως 20%  Επιχορηγούμενου  Προϋπολογισμού  (Συνολικά μαζί με 3.1. μπορεί να φτάσει έως 50% του Επιχορηγούμενου Προϋπολογισμού) | |
| 3.2. Δαπάνες προβολής,  εξωστρέφειας | - Ψηφιακές δράσεις και υπηρεσίες προβολής και προώθησης πολιτιστικών προϊόντων και υπηρεσιών  - Συμμετοχή σε ηλεκτρονικές αγορές σε Εγχώριες και Εξωχώριες Ηλεκτρονικές Αγορές (emarkeplaces) είτε αυτές αφορούν δραστηριότητες τύπου B2C (Επιχείρηση προς τον τελικό καταναλωτή), είτε B2B/B2E (επιχείρηση προς επιχείρηση  - Συμβουλευτικές υπηρεσίες ψηφιακής προβολής | έως 20% του Επιχορηγούμενου  Προϋπολογισμού | |
| 3.3. Δαπάνες υποβολής της αίτησης χρηματοδότησης και Συμβουλευτική υποστήριξη για την παρακολούθηση της υλοποίησης του επενδυτικού σχεδίου | - Αμοιβές συμβούλων για τη σύνταξη επενδυτικού σχεδίου  - Αμοιβές συμβούλων για την παρακολούθηση επενδυτικού σχεδίου | Έως 10% του Επιχορηγούμενου  Προϋπολογισμού | |

Οι Κατηγορίες Δαπανών «1.1 Δαπάνες Ψηφιακού Εξοπλισμού» και «2. Λογισμικά και Υπηρεσίες Λογισμικών» θα πρέπει αθροιστικά να αποτελούν τουλάχιστον το 50% του Συνολικού Επιχορηγούμενου Προϋπολογισμού του Επενδυτικού Σχεδίου.

**Περίοδος και διαδικασία υποβολής επενδυτικών σχεδίων**

Η αίτηση Χρηματοδότησης υποβάλλεται ηλεκτρονικά αποκλειστικά μέσω του Ολοκληρωμένου Πληροφοριακού Συστήματος Διαχείρισης Κρατικών Ενισχύσεων (ΟΠΣΚΕ). Ως ημερομηνία έναρξης ηλεκτρονικής υποβολής των αιτήσεων χρηματοδότησης στο Ολοκληρωμένο Πληροφοριακό Σύστημα Κρατικών Ενισχύσεων (ΟΠΣΚΕ) ορίζεται η Παρασκευή 10/01/2025 και ώρα 13:00. Η διάρκεια υποβολής των αιτήσεων ορίζεται μέχρι την κάλυψη του 120% της διαθέσιμης δημόσιας δαπάνης της Πρόσκλησης ή και μέχρι Παρασκευή 28/02/2025 και ώρα 15:00 . Το σύστημα δεν θα επιτρέπει την υποβολή νέων αιτήσεων, όποια από τις δύο ημερομηνίες επέλθει νωρίτερα.

Οι αιτήσεις χρηματοδότησης θα αξιολογηθούν με σειρά προτεραιότητας, σύμφωνα με την ημερομηνία/ ώρα ηλεκτρονικής υποβολής (οριστικοποίησης) στο ΟΠΣΚΕ.

## **Δ. Πρόγραμμα για την ενίσχυση του παραγωγικού εξοπλισμού και του ψηφιακού μετασχηματισμού των χειροτεχνικών επιχειρήσεων**

Ξεκίνησε η υποβολή αιτήσεων χρηματοδότησης μικρομεσαίων, μικρών και ατομικών επιχειρήσεων στο πλαίσιο του Προγράμματος «Ενίσχυση Ψηφιακού Μετασχηματισμού Επιχειρήσεων Πολιτιστικού, Δημιουργικού και Χειροτεχνικού Κλάδου», σύμφωνα με σχετική ανακοίνωση της ΚτΠ.

**Είδος ενίσχυσης:** Επιχορήγηση/Επιδότηση

**Τι ενισχύεται:** Οι επιλέξιμες δαπάνες, οι οποίες προβλέπονται αναλυτικά στο κεφάλαιο 3 της παρούσας Πρόσκλησης,  αφορούν στις ακόλουθες κατηγορίες:

1. Εξοπλισμός, και ειδικότερα δαπάνες Ψηφιακού Εξοπλισμού και Υποστηρικτικού τεχνολογικού εξοπλισμού
2. Λογισμικά και Υπηρεσίες Λογισμικού
3. Υπηρεσίες, και ειδικότερα δαπάνες αναβάθμισης υπηρεσιών, δαπάνες προβολής, εξωστρέφειας

Το πρόγραμμα, με συνολικό προϋπολογισμό **11,6 εκατ. ευρώ**,  υλοποιείται στο πλαίσιο της δράσης «**Ο Πολιτισμός ως Κινητήριος Μοχλός Ανάπτυξης**» του Εθνικού Σχέδιου Ανάκαμψης και Ανθεκτικότητας Ελλάδα 2.0. με την χρηματοδότηση της Ευρωπαϊκής Ένωσης-NextGenerationEU.

Σκοπός του είναι η ενίσχυση του ψηφιακού μετασχηματισμού των επιχειρήσεων του πολιτιστικού και δημιουργικού τομέα, μέσω της ενθάρρυνσης νέων/εναλλακτικών μοντέλων πολιτιστικής παραγωγής, διανομής και προβολής, καθώς και η στήριξη επενδύσεων για την ανάπτυξη και διάχυση του ψηφιακού, ξενόγλωσσου και εξαγώγιμου πολιτιστικού περιεχομένου.

**Βασικά Χαρακτηριστικά των Προσκλήσεων**

* Ποσοστό Ενίσχυσης: Έως 70% του συνολικού προϋπολογισμού επένδυσης.
* Επιλέξιμες Δαπάνες: Προμήθεια εξοπλισμού, κατασκευή ιστοσελίδων, ανάπτυξη εφαρμογών, πιστοποίηση συστημάτων, προβολή και εξωστρέφεια.
* Περίοδος Υλοποίησης: 9 μήνες από την ημερομηνία ένταξης.

**Οι αιτήσεις υποβάλλονται μέσω της πλατφόρμας του Ολοκληρωμένου Πληροφοριακού Σύστηματος Κρατικών Ενισχύσεων (ΟΠΣΚΕ)**[**https://opske.gr/el**](https://opske.gr/el) και η προθεσμία υποβολής είναι έως και την Παρασκευή **28η Φεβρουαρίου 2025** (ή έως εξαντλήσεως του 120% του προϋπολογισμού των προσκλήσεων).

Αναλυτικές πληροφορίες παρέχονται μέσω του διαδικτυακού τόπου του Προγράμματος [https://www.digitalculturesme.gov.gr](https://www.digitalculturesme.gov.gr/)

# ΘΕΜΑΤΑ ΧΩΡΟΤΑΞΙΑΣ – ΠΟΛΕΟΔΟΜΙΚΑ ΘΕΜΑΤΑ

## **Α. Κατεδαφίσεις υποδομών και κτιρίων: Η μεθοδολογία, η διαδικασία και η εκτέλεσή τους**

Οι **κατεδαφίσεις** είναι μια διαδικασία  αποσυναρμολόγησης  κτιρίων ή επιμέρους κατασκευών. Πραγματοποιούνται όταν υπάρχει απαίτηση και ανάγκη ανέγερσης νέων έργων και υποδομών σε γήπεδο ή οικόπεδο στο οποίο υφίστανται παλαιότερες, ή όταν ένα υφιστάμενο κτίσμα έχει ολοκληρώσει τον κύκλο ζωής του και υπάρχει επικινδυνότητα κατάρρευσης του. Καθαιρέσεις ή κατεδαφίσεις κάποιας κλίμακας μπορεί να λάβουν χώρα και κατά τη φάση ανακαίνισης ή ανακατασκευής ενός χώρου.

Η διαδικασία κατεδάφισης ορίζεται από το μέγεθος του έργου και την τοποθεσία του.

* Η συνηθέστερη μέθοδος είναι με χρήση**μηχανικών μέσων –**βαρέων μηχανημάτων (εκσκαφείς, μπουλντόζες, σφυριά κατεδάφισης, γερανοί, μπάλα κατεδάφισης, pulverizer κ.λπ.). Για μεγάλες κατασκευές, η μέθοδος αυτή είναι αποτελεσματική και περιλαμβάνει την αποδόμηση των επιμέρους στοιχείων. Μπορεί να χρησιμοποιηθεί και η αδιατάρακτη κοπή για τον διαχωρισμό ολοκλήρων δομικών στοιχείων ώστε να είναι εφικτή ή ευκολότερη απομάκρυνση και ανακύκλωσή τους.
* Ένας ακόμα τρόπος είναι με **χρήση εκρηκτικών υλών** για την κατεδάφιση μεγάλου όγκου κατασκευών, όπως ουρανοξυστών, γεφυρών, παλαιών εργοστασιακών εγκαταστάσεων, κτιρίων μεγάλου εμβαδού κτλ. Η **ελεγχόμενη έκρηξη** απαιτεί ακριβή εκτέλεση και λεπτομερή σχεδιασμό για την αποφυγή ζημιών σε παρακείμενες κατασκευές.
* Ο απλούστερος τρόπος είναι η αποξήλωση επιμέρους κατασκευών περιορισμένης έκτασης **με χειροκίνητα εργαλεία** όπως βαριοπούλες, λοστοί και άλλα.

Η διαδικασία της κατεδάφισης γίνεται με την αυστηρή τήρηση των κανονισμών ασφαλείας και των περιβαλλοντικών προτύπων για την προστασία των εργαζομένων και του περιβάλλοντος. Οι κατεδαφίσεις στις περισσότερες χώρες απαιτούν έκδοση ειδικών άδειών και επίβλεψη των εργασιών για να εξασφαλιστεί η νομιμότητα και η ασφάλεια των εργαζομένων. Στην Ελλάδα η διαδικασία εξαρτάται από παράγοντες όπως η φύση, η τοποθεσία και το μέγεθος του έργου.

Κατά κανόνα όμως, απαιτούνται τα παρακάτω :

* **Έκδοση πράξης οικοδομικής άδειας,** καθώς και αντίστοιχων μελετών, ΣΑΥ, ΦΑΥ, κ.λπ.. Τα εγκεκριμένα αντίγραφα αυτών, θα πρέπει να διατηρούνται πάντα στο εργοτάξιο (Ν.4030 άρθρο 7, παρ 2) και να είναι άμεσα διαθέσιμα σε τακτικούς και έκτακτους ελέγχους από οποιαδήποτε Δημόσια Αρχή που τυχόν επισκεφθεί το έργο.
* **Ορισμός Συντονιστή Ασφαλείας**, από το Γενικό εργολάβο ή τον ΚτΕ σε περίπτωση εκτέλεσης εργασιών με αυτεπιστασία.
* Η πολεοδομική πράξη κατεδάφισης περιλαμβάνει επίσης και **αναλυτική τεχνική περιγραφή των μεθόδων κατεδάφισης, καθώς και υπολογισμό των ποσοτήτων και του είδους των αποβλήτων** (ΣΔΑ – σχέδιο διαχείρισης αποβλήτων) που θα παραχθούν και θα αποσταλούν προς ανακύκλωση κατά τη φάση των εργασιών. Οι κατεδαφίσεις παράγουν μεγάλη ποσότητα αποβλήτων όπως σκυρόδεμα, ξύλα, μέταλλα και άλλα υλικά. Οι  αποτελεσματικές πρακτικές διαχείρισης των αποβλήτων περιλαμβάνουν την επαναχρησιμοποίηση ή την ανακύκλωση των υλικών. Η ανακύκλωση πραγματοποιείται μέσω πιστοποιημένων φορέων.
* **Ενημέρωση της Αρχαιολογικής υπηρεσίας**, εφόσον απαιτείται από την άδεια εκσκαφής, ώστε να πραγματοποιηθούν διερευνητικές τομές παρουσία αρχαιολόγου πριν από την έναρξη των εργασιών. Ο ΚτΕ οφείλει να ενημερώσει εγκαίρως τον επιβλέποντα μηχανικό για την ημερομηνία έναρξης των εργασιών ώστε να προγραμματιστεί η επίσκεψη του Αρχαιολόγου. Σε περίπτωση που είναι αυξημένη η πιθανότητα ύπαρξης αρχαίων ευρημάτων, είναι πιθανό να απαιτηθεί η συνεχής παρουσία Αρχαιολόγου καθ’ όλη την διάρκεια των εκσκαφών ή ακόμη και η πολύμηνη διακοπή των εργασιών.
* **Λήψη μέτρων ασφαλείας,**έλεγχος τήρησης αυτών και έλεγχοι των απαραίτητων αδειών καθώς και των πιστοποιήσεων των χειριστών και των μηχανημάτων έργου που απασχολούνται στο εργοτάξιο.

Οι κατεδαφίσεις και οι καθαιρέσεις είναι σύνθετες διαδικασίες που απαιτούν εξειδικευμένες γνώσεις και εμπειρία. Από την έκδοση της οικοδομικής πράξης έως και την εκτέλεση και την επίβλεψη των εργασιών, η επιλογή της κατάλληλης εταιρείας είναι κρίσιμη για την επιτυχή εκτέλεση του έργου και την ασφάλεια όλων των εμπλεκόμενων.

# ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΩΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) ΚΑΙ ΕΦΟΔΙΑΣΤΙΚΗΣ

## **Α. Διαβούλευση του πλαισίου έκδοσης κανονιστικών αποφάσεων του Ν.4982/2022 για τα Επιχειρηματικά Πάρκα**

Ολοκληρώθηκε τη Πέμπτη 06/02/2025, η Διαβούλευση στο πλαίσιο έκδοσης των κανονιστικών αποφάσεων του Ν. 4982/2022 «Ίδρυση, ανάπτυξη, διαχείριση και λειτουργία των Επιχειρηματικών Πάρκων Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης».

Τα σχέδια υπουργικών αποφάσεων που τέθηκαν σε διαβούλευση ήταν τα κάτωθι:

1. «Ορισμός βασικών αρχών εκπόνησης του επιχειρηματικού σχεδίου για την Ανάπτυξη Επιχειρηματικών Πάρκων στην Ελληνική Επικράτεια σύμφωνα με το άρθρο 35 του ν. 4982/2022, κατ’ εφαρμογή της παρ. 18 του άρθρου 46 του ν. 4982/2022»
2. «Εποπτεία και έλεγχοι στη λειτουργεία των Επιχειρηματικών Πάρκων, κλιμάκωση και κριτήρια επιμέτρησης των κυρώσεων που επιβάλλονται σε παρεμβάσεις του ν. 4982/2022, διαδικασία επιβολής κυρώσεων, κατ’ εφαρμογή της περ. α’ της παρ. 15 του άρθρου 46 του ν. 4982/2022 (Α’ 195)»
3. «Καθορισμός του τύπου και του περιεχομένου της βεβαίωσης συμβατότητας δραστηριότητας για την εγκατάσταση επιχειρήσεων σε Επιχειρηματικά Πάρκα κατ’ εφαρμογή της παρ. 13 του άρθρου 46 του ν. 4982/2022»

Η ολοκλήρωση της εν λόγω διαβούλευσης σηματοδοτεί ένα σημαντικό βήμα στην εξέλιξη των Επιχειρηματικών Πάρκων στην Ελλάδα. Με την αναγνώριση των βασικών αρχών, την ενίσχυση της εποπτείας και την καθιέρωση διαδικασιών για τη συμμόρφωση και επιβολή κυρώσεων, θα δημιουργηθεί ένα πιο ευνοϊκό περιβάλλον για τις επιχειρήσεις και την οικονομία συνολικά.

# ΘΕΜΑΤΑ ΥΓΕΙΑΣ & ΑΣΦΑΛΕΙΑΣ ΣΤΗΝ ΕΡΓΑΣΙΑ

## **Α. Διεθνής Οργάνωση Εργασίας: Ασφάλεια και υγεία στην εργασία**

Βήμα προόδου για ολόκληρη την ανθρωπότητα αποτελεί η ένταξη του «ασφαλούς και υγιούς περιβάλλοντος εργασίας» στα θεμελιώδη ανθρώπινα δικαιώματα, σύμφωνα με την Διακήρυξη της Διεθνούς Οργάνωσης Εργασίας (ΔΟΕ) - ILO (International Labour Organization) του Οργανισμού Ηνωμένων Εθνών (ΟΗΕ).

Συγκεκριμένα η Διεθνής Οργάνωση Εργασίας (ΔΟΕ) ενέκρινε ψήφισμα σχετικά με την ένταξη του «ασφαλούς και υγιούς περιβάλλοντος εργασίας» στο προ υπάρχον πλαίσιο των θεμελιωδών αρχών και δικαιωμάτων στην εργασία. Η Διακήρυξη του έτους 1998 λοιπόν για τις θεμελιώδεις αρχές και τα δικαιώματα στην εργασία, τροποποιήθηκε το 2022 και συμπεριέλαβε ως πέμπτο άξονα δικαιωμάτων «το ασφαλές και υγιές περιβάλλον εργασίας», καθιστώντας συνολικά τα θεμελιώδη δικαιώματα στην εργασία ως εξής:

1. Ελευθερία του συνεταιρίζεσθαι και αποτελεσματική αναγνώριση του δικαιώματος στις συλλογικές διαπραγματεύσεις.
2. Εξάλειψη κάθε μορφής καταναγκαστικής ή υποχρεωτικής εργασίας.
3. Αποτελεσματική κατάργηση της παιδικής εργασίας.
4. Εξάλειψη των διακρίσεων όσον αφορά την απασχόληση και το επάγγελμα.
5. Ασφαλές και υγιές περιβάλλον εργασίας.

Ο πέμπτος αυτός άξονας της Ασφάλειας και Υγείας είναι ουσιαστικά ένας πυλώνας δικαιωμάτων που συνδέεται άρρηκτα με τους προηγούμενους και ωθεί τόσο σε εθνικό επίπεδο, όσο και σε επίπεδο εργασιακών χώρων στην καλλιέργεια πολιτισμού αλλά και βιωσιμότητας των κρατών.

Άλλωστε η φετινή Παγκόσμια Ημέρα για την Ασφάλεια και την Υγεία στην Εργασία της ΔΟΕ που εορτάστηκε στις 28 Απριλίου 2023 ήταν αφιερωμένη στην ανάδειξη του δικαιώματος όλων να εργάζονται σε ασφαλές και υγιές περιβάλλον.

Η ΔΟΕ λοιπόν ανοίγει τον διάλογο για το πως μπορεί η παγκόσμια κοινότητα να προωθήσει την εφαρμογή του ασφαλούς και υγιούς περιβάλλοντος εργασίας ως θεμελιώδες δικαίωμα.

Η Διακήρυξη της ΔΟΕ του 2022 προτρέπει τα κράτη να επικεντρωθούν σε πολιτικές και δράσεις που θα βελτιώνουν τα ζητήματα Ασφάλειας και Υγείας στην Εργασία. Επίσης, η ανάπτυξη νοοτροπίας πρόληψης στις επιχειρήσεις, καθώς και η επίτευξη ασφαλών και υγιεινών συνθηκών εργασίας για τους εργαζόμενους, είναι βασικοί παράγοντες όχι μόνο για ασφαλείς αλλά και για παραγωγικούς χώρους εργασίας.

**Κουλτούρα Ασφάλειας & Υγείας στην σύγχρονη εποχή**

Στην σύγχρονη εποχή των νέων τεχνολογιών, της ψηφιοποίησης της παραγωγής, της ρομποτικής και της τεχνητής νοημοσύνης, όπως και των νέων μεθόδων εργασίας όπως η τηλεργασία, η οργάνωση της ανάθεσης και παροχής εργασίας επ' αμοιβή μέσω του Διαδικτύου (crowdsourcing) και η ολοένα αυξανόμενη εργασία σε ψηφιακές πλατφόρμες, αναδύονται νέοι, άγνωστοι κίνδυνοι για τους εργαζόμενους. Εάν συνυπολογίσουμε και τους ψυχοκοινωνικούς κινδύνους στην εργασία που ολοένα και περισσότερο εμφανίζονται και επηρεάζουν την ψυχική υγεία των εργαζομένων και ως εκ τούτου την απόδοση και παραγωγικότητά τους, γίνεται ξεκάθαρο ότι απαιτούνται νέες πολιτικές, τόσο σε κρατικό επίπεδο, όσο και σε επίπεδο επιχειρήσεων. **Πολιτικές και δράσεις προσαρμοσμένες στις νέες συνθήκες που θα προωθήσουν όχι μόνο νοοτροπία πρόληψης στους χώρους εργασίας αλλά και κουλτούρα Ασφάλειας και Υγείας.**

**Παράγοντες ανάπτυξης κουλτούρας ασφάλειας**

Για την ανάπτυξη κουλτούρας Ασφάλειας, ορισμένοι βασικοί παράγοντες είναι οι παρακάτω:

* Η δέσμευση της διοίκησης.
* Η ενεργός συμμετοχή των εργαζομένων.
* Η οργάνωση της μάθησης.
* Οι πόροι για την Ασφάλεια και Υγεία.
* Η επάρκεια του συστήματος διαχείρισης.

Πολλές έρευνες από μεγάλους φορείς στο χώρο της εργασιακής Ασφάλειας έχουν καταδείξει ότι μια θετική κουλτούρα Ασφάλειας, είναι ο ενδιάμεσος κρίκος μεταξύ των υφιστάμενων συστημάτων διαχείρισης ασφάλειας και της πραγματικής απόδοσης στα θέματα της Ασφάλειας. Αναγνωρίζουν δηλαδή ότι **για την επίτευξη επιδόσεων Ασφάλειας υψηλού επιπέδου απαιτείται κάτι περισσότερο από τη μηχανιστική εφαρμογή ενός συστήματος διαχείρισης: απαιτείται η συμμετοχή όλων σε μια εταιρεία, από πάνω προς τα κάτω, με την αποφασιστική συμμετοχή της ανώτερης διοίκησης που θα δώσει κατεύθυνση για συνεχή βελτίωση στα θέματα Ασφάλειας.**

Για αυτό είναι πολύ σημαντική η Διακήρυξη της ΔΟΕ που προσθέτει το «ασφαλές και υγιές περιβάλλον εργασίας» στις θεμελιώδεις αρχές και δικαιώματα στην εργασία, διότι επανατοποθέτησε τα ζητήματα Ασφάλειας & Υγείας στο προσκήνιο και προκαλεί για διαχείριση τους υπό τις νέες συνθήκες.